CELEX: 
Language: bg
Date: 2020-11-06 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) 2019/1122 по отношение на функционирането на Регистъра на ЕС съгласно Регламент (ЕС) 2018/841 на Европейския парламент и на Съвета

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               Регламентът за ЗПЗГС
                  1
                беше приет на 30 май 2018 г. С него за първи път се установява задължение в сектора на ЗПЗГС като част от ангажимента на Съюза за намаляване на емисиите на парникови газове: По силата на член 4 от Регламента за ЗПЗГС от държавите членки се изисква да гарантират, че техните отчетени емисии не надхвърлят поглъщанията в сектора на ЗПЗГС (ангажимент за недопускане на дебити). Регламентът за ЗПЗГС улеснява изпълнението на ангажимента за недопускане на дебити, като позволява на държавите членки да използват възможностите за гъвкавост в рамките на сектора на ЗПЗГС и на РРУ
                  2
               . Държави членки, които не могат да компенсират своите емисии в една отчетна категория площ чрез поглъщанията в друга отчетна категория площ, могат да купуват излишъци от поглъщания от други държави членки; друга възможност е да използват разпределените си количества по РРУ за тази цел. Също така, държавите членки, които отчитат дебити в управлявани горски площи, могат да използват възможността за гъвкавост за управляваните горски площи при определени условия. И накрая, държавите членки могат да преместят своите излишъци от поглъщания, за да изпълнят ангажиментите си във връзка с РРУ, отново при определени условия, или да натрупат излишъци от поглъщания между периодите на изпълнение на задълженията. Регламентът за ЗПЗГС изисква специфичната система за отчитане на Съюза да се прилага чрез Регистъра на ЕС: 
            
            
               Новият регламент за Регистъра, регламентите за РРУ и ЗПЗГС трябва да се разглеждат заедно с Регламента относно управлението на Енергийния съюз
                  3
               , който в член 37 определя графика на циклите за изпълнение на задълженията. Тези цикли следва да започнат след цялостния преглед на данните от националните инвентаризации, т.е. през 2027 г. за периода 2021—2025 г., и през 2032 г. за периода 2026—2030 г.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               На 27 март 2018 г. Комисията създаде експертната група по въпросите на политиката в областта на изменението на климата. За изготвянето на настоящия делегиран регламент бяха проведени заседания на експертната група по въпросите на политиката в областта на изменението на климата на 3 април 2018 г., 18 май 2018 г., 11-12 юни 2018 г. и 3 юли 2018 г.
            
            
               Свързаните със заседанията документи бяха предадени едновременно на Европейския парламент и на Съвета, както е предвидено в Общото споразумение относно делегираните актове, приложено към междуинституционалното споразумение за по-добро законотворчество
                  4
               . Коментарите на експертната група бяха взети под внимание при изготвянето на проекта за делегиран регламент.
            
            
               Освен това, в продължение на четири седмици между 9 януари и 6 февруари 2019 г. на онлайн портала „По-добро регулиране“ беше събрана обратна информация за текста на делегирания регламент. Бяха получени 3 коментара, всичките от публични органи. Те съдържаха аргументи и информация, сходни на представените по време на обстойните обсъждания в експертната група по въпросите на политиката в областта на изменението на климата, поради което Комисията запази текста на делегирания регламент.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               С глава „Трансакции по Регламент (ЕС) 2018/841“ се установяват правила, които позволяват изпълнението на задълженията по ЗПЗГС чрез Регистъра на ЕС. В членове 59у — 59щб се предвиждат правила, които управляват въвеждането в партидите за изпълнение на задълженията във връзка със ЗПЗГС на данните от прегледа на емисиите на парникови газове, изчисляването на салдото и определянето на стойност на показателя за съответствие за партидата за изпълнение на задълженията във връзка със ЗПЗГС за всяка държава членка за всеки период на изпълнение на задълженията във връзка със ЗПЗГС, както и прилагането на коригиращи действия съгласно член 11, параграф 2 и член 15, параграф 2 от Регламента за ЗПЗГС. Освен това в членове 59ч—59щ от посочената глава се определят правилата, насочени към осигуряване на точното отчитане на трансакциите, свързани с упражняването на възможностите за гъвкавост, предвидени в членове 11—13 от Регламента за ЗПЗГС. По-специално в членове 59ц и 59ч се установяват правилата за издаване на единиците за смекчаване от земеползване и за прехвърлянето на такива единици между партидите за изпълнение на задълженията във връзка със ЗПЗГС, както и между партидите за изпълнение на задълженията във връзка със ЗПЗГС и партидите за изпълнение на задълженията във връзка с РРУ. В членове 59ш и 59щ, както и в приложение XIV, се определят правилата, необходими за прилагането на възможностите за гъвкавост за управляваните горски площи по член 13 от Регламента за ЗПЗГС. Приложение XIII съдържа изискването да се направи обществено достъпна информацията, свързана със ЗПЗГС.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 6.11.2020 година
            
            
               за изменение на Делегиран регламент (ЕС) 2019/1122 по отношение на функционирането на Регистъра на ЕС съгласно Регламент (ЕС) 2018/841 на Европейския парламент и на Съвета
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) 2018/841 на Европейския парламент и на Съвета от 30 май 2018 г. за включването на емисиите и поглъщанията на парникови газове от земеползването, промените в земеползването и горското стопанство в рамката в областта на климата и енергетиката до 2030 г. и за изменение на Регламент (ЕС) № 525/2013 и Решение № 529/2013/ЕС
                  5
               , и по-специално член 15, параграф 1 от него,  
            
            
               като има предвид, че:
            
            
               (1)Делегиран регламент (ЕС) 2019/1122 на Комисията
                  6
                определя правилата за функционирането на Регистъра на ЕС, създаден съгласно Директива 2003/87/ЕО на Европейския парламент и на Съвета
                  7
               .
            
            
               (2)Правилата за Регистъра на ЕС следва да бъдат адаптирани, за да позволят записването на количествата отчетени емисии и поглъщания съгласно Регламент (ЕС) 2018/841 и да се гарантира точното отчитане на трансакциите, свързани с упражняването на възможностите за гъвкавост, предвидени в членове 11, 12 и 13 от посочения регламент. Освен това Регистърът на ЕС следва да гарантира, че няма прехвърляния, несъвместими със задълженията, произтичащи от Регламент (ЕС) 2018/841.
            
         
         
            
               (3)За всяка държава членка следва да бъде създадена по една партида за изпълнение на задълженията за емисии и поглъщания на парникови газове от земеползване, промени в земеползването и горско стопанство („партида за изпълнение на задълженията във връзка със ЗПЗГС“), а количеството на отчетените емисии и поглъщания за всяка отчетна категория земя следва да бъде записано в тази партида. Когато салдото по партидата за изпълнение на задълженията във връзка със ЗПЗГС на държавата членка е положително, Регистърът на ЕС следва да издаде единици за смекчаване от земеползване в партидата за изпълнение на задълженията във връзка със ЗПЗГС на тази държава членка в количества, определени по реда на член 4 от Регламент (ЕС) 2018/841. Единиците за смекчаване от земеползване следва да се съхраняват само в партидите за изпълнение на задълженията във връзка със ЗПЗГС на държавите членки в Регистъра на ЕС, а при определени условия и по искане на дадена държава членка тяхното прехвърляне следва да се разрешава към нейната партида за изпълнение на задълженията, с оглед изпълнение на задълженията по Регламент (ЕС) 2018/842
                  8
                (партида за изпълнение на задълженията във връзка с РРУ).
            
            
               (4)За да се позволи използването на възможностите за гъвкавост за управляваните горски площи съгласно член 13 от Регламент (ЕС) 2018/841, в Регистъра на ЕС следва да бъдат създадени разпределени количества за възможността за гъвкавост за управлявани горски площи. Разпределените количества за възможността за гъвкавост за управлявани горски площи следва да се записват в партидата на ЕС, създадена за целта, а прехвърлянето на такива разпределени количества следва да бъде възможно, когато са изпълнени условията, определени в член 13 от Регламент (ЕС) 2018/841.
            
            
               (5)Регистърът на ЕС следва също така да позволява осъществяването на проверки за съответствие съгласно Регламент (ЕС) 2018/841 чрез осигуряване на процесите за въвеждането в партидите за изпълнение на задълженията във връзка със ЗПЗГС на преразгледани емисии на парникови газове, за определянето на стойността на показателя за съответствие за партидата за изпълнение на задълженията във връзка със ЗПЗГС на всяка държава членка за всеки период на изпълнение на задълженията, предвиден в Регламент (ЕС) 2018/841, и за прилагането на коригиращи действия съгласно член 11, параграф 2 и член 15, параграф 2 от Регламент (ЕС) 2018/841.
            
            
               (6)Следователно Делегиран регламент (ЕС) 2019/1122 следва да бъде съответно изменен,
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Делегиран регламент (ЕС) 2019/1122 се изменя, както следва:
            
            
               (1)В позоваванията се добавя следният текст:
            
            
               „като взе предвид Регламент (ЕС) 2018/841 на Европейския парламент и на Съвета от 30 май 2018 г. за включването на емисиите и поглъщанията на парникови газове от земеползването, промените в земеползването и горското стопанство в рамката в областта на климата и енергетиката до 2030 г. и за изменение на Регламент (ЕС) № 525/2013 и Решение № 529/2013/ЕС*, и по-специално член 15, параграф 1 от него,
            
            
               _________________________
            
            
               * ОВ L 156, 19.6.2018 г., стр. 1“; 
            
            
               (2)В член 2 се добавя следната алинея:
            
            
               „Настоящият регламент се прилага също за записаните емисии и поглъщания и за издадените единици съгласно член 15 от Регламент (ЕС) 2018/841.“;
            
            
               (3)Член 3 се изменя, както следва:
            
            
               а)точка 12) се заменя със следното:
            
            
               „12) „трансакция“ означава процес в Регистъра на ЕС, който включва прехвърлянето на квота, единица годишно разпределено количество емисии, единица за смекчаване от земеползване или разпределено количество за възможността за гъвкавост за управлявани горски площи от една партида в друга партида;“;
            
            
               б)Добавят се следните точки 25, 26 и 27:
            
            
               „25) „период на изпълнение на задълженията във връзка със земеползването, промени в земеползването и горското стопанство“ („период на изпълнение на задълженията във връзка със ЗПЗГС“) означава петгодишен период, от 1 януари 2021 г. до 31 декември 2025 г. или от 1 януари 2026 г. до 31 декември 2030 г., през който държавите членки следва да отчитат емисиите и поглъщанията на парникови газове, възникващи в отчетните категории площи, посочени в член 2 от Регламент (ЕС) 2018/841;
            
            
               26) „единица за смекчаване от земеползване“ означава излишък от поглъщане в държава членка, определен съгласно член 4 от Регламент (ЕС) 2018/841 и равен на един тон еквивалент на въглероден диоксид;
            
            
               27) „разпределено количество за възможността за гъвкавост за управлявани горски площи“ означава подразделение на максималния размер на компенсацията, която се предоставя на държавите членки съгласно възможността за гъвкавост за управляваните горски площи, определено в приложение VII към Регламент (ЕС) 2018/841 и равно на един тон еквивалент на въглероден диоксид.“; 
            
         
         
            
               (4)В член 4 параграф 2 се заменя със следното:
            
            
               „2. Държавите членки използват Регистъра на ЕС за целите на изпълнение на задълженията си по член 19 от Директива 2003/87/ЕО, член 12 от Регламент (ЕС) 2018/842 на Европейския парламент и на Съвета и член 15 от Регламент (ЕС) 2018/841. Регистърът на ЕС предоставя на националните администратори и титулярите на партиди възможност за изпълнение на всички процеси, посочени в настоящия регламент.“;
            
            
               (5)В член 7 параграф 5 се заменя със следното:
            
            
               „5. Централният администратор, компетентните органи и националните администратори изпълняват само процесите, необходими за осъществяване на съответните им функции съгласно Директива 2003/87/ЕО и регламенти (ЕС) 2018/842 и (ЕС) 2018/841.“;
            
            
               (6)Член 12 се заменя със следното:
            
            
               „Член 12 
               Откриване на партиди, администрирани от централния администратор
            
            
               1. Централният администратор открива всички партиди за управление по СТЕ в Регистъра на ЕС, партидата на ЕС за общото количество ЕГРКЕ, партидата за анулирани квоти съгласно Регламент (ЕС) 2018/842 („партида за анулирани квоти във връзка с РРУ“), партидата на ЕС за общото количество ЕГРКЕ по приложение II, партидата на ЕС за резерва за безопасност във връзка с РРУ, по една партида за изпълнение на задълженията във връзка с РРУ на Съюза за всяка държава членка за всеки период на изпълнение на задълженията, партидата на ЕС за изпълнение на задълженията за емисиите и поглъщанията на парникови газове от земеползването, промените в земеползването и горското стопанство („партида на ЕС за изпълнение на задълженията във връзка със ЗПЗГС“), партидата на ЕС за анулирани квоти във връзка със ЗПЗГС, партидата на ЕС за общите разпределени количества за възможностите за гъвкавост за управлявани горски площи („партида на ЕС за общите РКВГУГП“) и по една партида за изпълнение на задълженията във връзка със ЗПЗГС за всяка държава членка и за всеки период на изпълнение на задълженията във връзка със ЗПЗГС. 
            
            
               2. Националният администратор, определен съгласно член 7, параграф 1, действа като упълномощен представител за партидите за изпълнение на задълженията във връзка с РРУ и партидите за изпълнение на задълженията във връзка със ЗПЗГС.“;
            
            
               (7)Вмъква се следният член 27б:
            
            
               „Член 27б
            
            
               Закриване на партидата за изпълнение на задълженията във връзка със ЗПЗГС
            
            
               1. Централният администратор закрива партидата за изпълнение на задълженията във връзка със ЗПЗГС не по-рано от един месец след определянето на стойността на показателя за съответствие за същата партида съгласно член 59ща, и след като уведоми предварително титуляря на партидата.
            
            
               2. Централният администратор гарантира, че Регистърът на ЕС извършва прехвърляне на всички оставащи единици за смекчаване от земеползване (ЕСЗ), ЕГРКЕ или разпределени количества за възможността за гъвкавост за управлявани горски площи от партидите за изпълнение на задълженията във връзка със ЗПЗГС на държавите членки, които са положителни при закриването, към партидата на ЕС за анулирани квоти по ЗПЗГС.“;
            
            
               (8)В дял IIА се добавя следната глава:
            
            
               „ГЛАВА 2 
            
            
               Трансакции съгласно Регламент (ЕС) 2018/841
            
            
               Член 59у 
               Въвеждане на данните от значение за ЗПЗГС 
               
            
               1. Когато станат налични съответните преразгледани данни за емисиите на парникови газове за даден период на изпълнение на задълженията, съответно през 2027 и 2032 г., централният администратор своевременно вписва в партидата на държавата членка за изпълнение на задълженията във връзка със ЗПЗГС количествата на отчетените емисии или поглъщания във всяка отчетна категория площ, посочена в член 2 от Регламент (ЕС) 2018/841 за съответния период на изпълнение на задълженията във връзка със ЗПЗГС. 
            
            
               2. Централният администратор въвежда също така сумата на общите отчетени емисии и общите отчетени поглъщания във всички отчетни категории земя във всички държави членки за определен период на изпълнение на задълженията в партидата на ЕС за изпълнение на задълженията във връзка със ЗПЗГС.
            
            
               Член 59ф 
               Изчисляване на салдото по партидите на държавите членки и на ЕС за изпълнение на задълженията във връзка със ЗПЗГС
            
         
         
            
               При въвеждане на съответните данни от значение за ЗПЗГС съгласно член 59у централният администратор гарантира, че Регистърът на ЕС изчислява салдото по партидите за изпълнение на задълженията във връзка със ЗПЗГС на държавите членки и на ЕС, като изважда общото количество емисии в съответната партида за изпълнение на задълженията във връзка със ЗПЗГС от общото количество на поглъщанията в същата партида за изпълнение на задълженията във връзка със ЗПЗГС.
            
            
               Член 59х 
               Създаване на ЕСЗ
            
            
               1. Ако салдото по партидата за изпълнение на задълженията във връзка със ЗПЗГС на държавата членка, изчислено съгласно член 59ф, е положително, централният администратор създава в партидата за изпълнение на задълженията във връзка със ЗПЗГС на тази държава членка такъв брой единици за смекчаване от земеползване, който отговаря на количеството поглъщания в излишък. 
            
            
               2. ЕСЗ могат да бъдат прехвърляни в други партиди за изпълнение на задълженията във връзка със ЗПЗГС единствено при условията, определени в членове 11 и 12 от Регламент (ЕС) 2018/841, и в партидата за изпълнение на задълженията във връзка с РРУ на съответната държава членка съгласно условията, определени в член 59к от настоящия регламент. 
            
            
               Член 59ц 
               Прехвърляне на ЕСЗ между партидите за изпълнение на задълженията във връзка със ЗПЗГС
            
            
               1. Централният администратор гарантира, че по искане на държава членка, която притежава ЕСЗ, Регистърът на ЕС прехвърля поисканото количество ЕСЗ от партидата за изпълнение на задълженията във връзка със ЗПЗГС на искащата държава членка към която и да е от следните партиди:
            
            
               а)партидата за изпълнение на задълженията във връзка със ЗПЗГС на същата държава членка за втория период на изпълнение на задълженията във връзка със ЗПЗГС;  
            
            
               б)партидата за изпълнение на задълженията във връзка със ЗПЗГС на друга държава членка. 
            
            
               2. Прехвърлянето, посочено в параграф 1, не се извършва, ако искането на държавата членка е подадено след определяне на стойността на показателя за съответствие за дадения период на изпълнение на задълженията. 
                     
            
            
               3. Централният администратор гарантира, че ЕСЗ, прехвърлени съгласно параграф 1, буква б) от настоящия член, се използват само за целите на изпълнение на задълженията на държавата членка съгласно член 4 от Регламент (ЕС) 2018/841. Регистърът на ЕС блокира всяко следващо прехвърляне на ЕСЗ от партидата за изпълнение на задълженията във връзка със ЗПЗГС на получаващата държава членка в нейната партида за изпълнение на задълженията във връзка с РРУ.
            
            
               Член 59ч 
               Прехвърляния на ЕСЗ и ЕГРКЕ между партидите за изпълнение на задълженията във връзка със ЗПЗГС и партидите за изпълнение на задълженията във връзка с РРУ
            
            
               1. Централният администратор гарантира, че Регистърът на ЕС установява и показва в партидата за изпълнение на задълженията във връзка със ЗПЗГС на държавата членка, която притежава ЕСЗ, количеството ЕСЗ, които са допустими за прехвърляне към партидата за изпълнение на задълженията във връзка с РРУ на тази държава членка, като изважда ЕСЗ, произтичащи от отчетните категории, недопустими съгласно член 7 от Регламент (ЕС) 2018/842, от общото количество ЕСЗ в същата партида за изпълнение на задълженията във връзка със ЗПЗГС.
            
            
               2. Централният администратор гарантира, че по искане на държава членка, която притежава ЕСЗ, Регистърът на ЕС прехвърля поисканото количество ЕСЗ от партидата за изпълнение на задълженията във връзка със ЗПЗГС на искащата държава членка към нейната партида за изпълнение на задълженията във връзка с РРУ. Такова прехвърляне не се извършва, ако не са изпълнени условията, определени в член 59к.
            
            
               3. Ако салдото по партидата за изпълнение на задълженията във връзка със ЗПЗГС на държавата членка, изчислено съгласно член 59ф е отрицателно, централният администратор гарантира, че по искане на тази държава членка Регистърът на ЕС прехвърля поисканото количество ЕГРКЕ от която и да е партида за изпълнение на задълженията във връзка с РРУ на искащата държава членка към нейната партида за изпълнение на задълженията във връзка със ЗПЗГС. Такова прехвърляне не се осъществява в следните случаи:
            
            
               а)държавата членка е поискала прехвърляне на ЕГРКЕ, надвишаващо количеството, необходимо за зануляване на салдото по партидата за изпълнение на задълженията във връзка със ЗПЗГС на тази държава членка, съответстващо на даден период за изпълнение на задълженията във връзка със ЗПЗГС, изчислено съгласно член 59ф; 
            
            
               б)искането на държавата членка е подадено след определяне на стойността на показателя за съответствие за дадения период на изпълнение на задълженията. 
            
            
               в)състоянието на съответната партида за изпълнение на задълженията във връзка с РРУ не позволява прехвърлянето.
            
            
               4. Централният администратор гарантира, че ЕГРКЕ, прехвърлени съгласно параграф 3 от настоящия член, се използват само за целите на изпълнение на задълженията на получаващата държава членка съгласно член 4 от Регламент (ЕС) 2018/841. Регистърът на ЕС блокира всяко следващо прехвърляне на ЕГРКЕ от партидата за изпълнение на задълженията във връзка със ЗПЗГС на получаващата държава членка в партидите за изпълнение на задълженията във връзка със ЗПЗГС на други държави членки.
            
            
               Член 59ш 
               Създаване на разпределени количества за възможността за гъвкавост за управлявани горски площи (РКВГУГП)
            
            
               1. В началото на периода на изпълнение на задълженията във връзка със ЗПЗГС от 1 януари 2021 г. до 31 декември 2025 г. централният администратор създава в партидата на ЕС за общото РКВГУГП такъв брой РКВГУГП, който е равен на сбора от максималните количества РКВГУГП на разположение на всички държави членки за периода 2021—2030 г. съгласно приложение XIV.
            
         
         
            
               2. РКВГУГП са валидни само за изравняване на някои отчетени емисии в категорията управлявани горски площи на съответната държава членка предвид изпълнението на ангажиментите ѝ съгласно член 4 от Регламент (ЕС) 2018/841. РКВГУГП са допустими за прехвърляне единствено от партидата на ЕС за общото РКВГУГП към партидата за изпълнение на задълженията във връзка със ЗПЗГС на съответната държава членка.  
            
            
               Член 59щ 
               Прехвърляне на РКВГУГП към партидата за изпълнение на задълженията във връзка със ЗПЗГС на държавата членка
            
            
               1. Централният администратор гарантира, че по искане на държава членка Регистърът на ЕС прехвърля поисканото количество РКВГУГП от партидата на ЕС за общото РКВГУГП към партидата за изпълнение на задълженията във връзка със ЗПЗГС на искащата държава членка. Такова прехвърляне не се осъществява в следните случаи:
            
            
               а)салдото по партидата за изпълнение на задълженията във връзка със ЗПЗГС на тази държава членка, съответстващо на даден период за изпълнение на задълженията във връзка със ЗПЗГС, изчислено съгласно член 59ф, е нулево или положително; 
            
            
               б)държавата членка е поискала прехвърляне на РКВГУГП, надвишаващо количеството, необходимо за зануляване на салдото по партидата за изпълнение на задълженията във връзка със ЗПЗГС на тази държава членка, съответстващо на даден период за изпълнение на задълженията във връзка със ЗПЗГС, изчислено съгласно член 59ф;
            
            
               в)салдото по партидата на ЕС за изпълнение на задълженията във връзка със ЗПЗГС, съответстващо на даден период за изпълнение на задълженията във връзка със ЗПЗГС, изчислено при отчитане на прехвърлянията съгласно член 59ч, е отрицателно; 
            
            
               г)държавата членка е поискала прехвърляне на РКВГУГП, което надхвърля максимално допустимите граници, определени в приложение XIV, преизчислени, където е необходимо, при отчитане на предишни искания на същата държава членка съгласно същия член; 
            
            
               д)държавата членка е поискала прехвърляне на РКВГУГП, което надхвърля количеството на поглътители, отчетени като емисии спрямо нейното референтно ниво за горите в отчетната категория за управляваните горски площи на тази държава членка; 
            
            
               е)искането на държавата членка е подадено след определяне на стойността на показателя за съответствие за дадения период на изпълнение на задълженията. 
            
            
               ж)в своята стратегия, представена в съответствие с член 15 от Регламент (ЕС) 2018/1999
                  9
               , държавата членка не е включила никакви текущи или планирани специфични мерки за гарантиране на съхранението или, ако е целесъобразно, увеличаването на поглътителите и резервоарите от гори.
            
            
               2. За да се избегне двойното отчитане, централният администратор гарантира, че при извършване на прехвърлянето съгласно параграф 1 от настоящия член, Регистърът на ЕС изважда съответните количества РКВГУГП, прехвърлени към партидата за изпълнение на задълженията във връзка със ЗПЗГС на искащата държава членка от партидата на ЕС за общото РКВГУГП.
            
            
               Член 59щa 
               Определяне на стойността на показателя за съответствие и принудително съответствие
            
            
               1. Централният администратор гарантира, че след период от време, определен от законодателството на Съюза за упражняване на възможностите за гъвкавост съгласно членове 11, 12 и 13 от Регламент (ЕС) 2018/841, Регистърът на ЕС определя стойността на показателя за съответствие за партидата за изпълнение на задълженията във връзка със ЗПЗГС на всяка държава членка, като изважда общото количество отчетени емисии от сбора от ЕСЗ, ЕГРКЕ и РКВГУГП в същата партида за изпълнение на задълженията във връзка със ЗПЗГС.
            
            
               2. Ако стойността на показателя за съответствие на партидата за изпълнение на задълженията на държавата членка съгласно параграф 1 е отрицателна, централният администратор гарантира, че Регистърът на ЕС прехвърля в партидата за изпълнение на задълженията във връзка със ЗПЗГС на държавата членка количеството ЕГРКЕ, необходимо за постигане на стойност на показателя за съответствие, равна на 0, в равни части от партидите за изпълнение на задълженията във връзка с РРУ на държавата членка за съответните години.  
            
            
               3. Ако стойността на показателя за съответствие на партидата за изпълнение на задълженията на държавата членка съгласно параграф 1 е положителна, централният администратор гарантира, че Регистърът на ЕС прехвърля всички оставащи ЕСЗ в партидата на ЕС за анулирани квоти във връзка със ЗПЗГС, с цел постигане на стойност на показателя за съответствие, равна на 0.
            
            
               4. В случай на принудително съответствие съгласно параграф 2, централният администратор гарантира, че Регистърът на ЕС преизчислява стойността на показателя за съответствие за засегнатата партида за изпълнение на задълженията във връзка със ЗПЗГС, като взема предвид количеството прехвърлени ЕГРКЕ.
            
            
            
               Член 59щб 
               Коригиращи действия 
            
            
               1. Когато държавата членка не спази изискванията за мониторинг, посочени в член 26, параграф 3 от Регламент (ЕС) 2018/1999, централният администратор временно ѝ забранява да прехвърля или натрупва ЕСЗ съгласно член 59ц от настоящия регламент, както и да използва РКВГУГП съгласно член 59щ от настоящия регламент, като блокира трансакциите от и към партидата за изпълнение на задълженията във връзка със ЗПЗГС на засегнатата държава членка, съответстваща на даден период за изпълнение на задълженията във връзка със ЗПЗГС. Централният администратор променя състоянието на партидата за изпълнение на задълженията във връзка със ЗПЗГС на държавата членка от „отворена“ на „блокирана“.
            
            
               2. По искане на държава членка, която докаже, че изпълнява изискванията за мониторинг, посочени в параграф 1, централният администратор променя състоянието на партидата за изпълнение на задълженията във връзка със ЗПЗГС на държавата членка от „блокирана“ на „отворена“.“;
            
         
         
            
               (9)В член 70 параграф 2 се заменя със следното:
            
            
               „2. Централният администратор гарантира, че Дневникът на ЕС за трансакциите (EUTL) извършва автоматизирани проверки, като се вземат предвид спецификациите за обмен на данни и техническите спецификации, предвидени в член 75 от настоящия регламент за всички процеси за откриване на нередности и несъответствия, при които предложеният процес не съответства на изискванията, посочени в Директива 2003/87/ЕО, регламенти (ЕС) 2018/842 и (ЕС) 2018/841 и настоящия регламент.“;
            
            
               (10)Приложение I към Делегиран регламент (ЕС) 2019/1122 се изменя в съответствие с приложение I към настоящия регламент;
            
            
               (11)Приложение XIII към Делегиран регламент (ЕС) 2019/1122 се изменя в съответствие с приложение II към настоящия регламент; 
            
            
               (12)Приложение XIV, както е определено в приложение III към настоящия регламент, се добавя към Делегиран регламент (ЕС) 2019/1122.
            
            
               Член 2 
                  Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            
               Той се прилага от 1 януари 2021 г.
            
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 6.11.2020 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        Регламент (ЕС) 2018/841 на Европейския парламент и на Съвета от 30 май 2018 г. за включването на емисиите и поглъщанията на парникови газове от земеползването, промените в земеползването и горското стопанство в рамката в областта на климата и енергетиката до 2030 г. и за изменение на Регламент (ЕС) № 525/2013 и Решение № 529/2013/ЕС (ОВ L 156, 19.6.2018 г., стp. 1).
               
               
                  
                     (2)
                  
                        Регламент (ЕС) 2018/842 на Европейския парламент и на Съвета от 30 май 2018 г. за задължителните годишни намаления на емисиите на парникови газове за държавите членки през периода 2021—2030 г., допринасящи за действията в областта на климата в изпълнение на задълженията, поети по Парижкото споразумение, и за изменение на Регламент (ЕС) № 525/2013 (ОВ L 156, 19.6.2018 г., стp. 26).
               
               
                  
                     (3)
                  
                        Регламент (ЕС) 2018/1999 на Европейския парламент и на Съвета от 11 декември 2018 г. относно управлението на Енергийния съюз и на действията в областта на климата, за изменение на регламенти (ЕО) № 663/2009 и (ЕО) № 715/2009 на Европейския парламент и на Съвета, директиви 94/22/ЕО, 98/70/ЕО, 2009/31/ЕО, 2009/73/ЕО, 2010/31/ЕС, 2012/27/ЕС и 2013/30/ЕС на Европейския парламент и на Съвета, директиви 2009/119/ЕО и (ЕС) 2015/652 на Съвета и за отмяна на Регламент (ЕС) № 525/2013 на Европейския парламент и на Съвета (ОВ L 328, 21.12.2018 г., стр. 1).
               
               
                  
                     (4)
                  
                        Междуинституционално споразумение между Европейския парламент, Съвета на Европейския съюз и Европейската комисия от 13 април 2016 г. за по-добро законотворчество (OВ L 123, 12.5.2016 г., стр. 1).
               
               
                  
                     (5)
                  
                        ОВ L 156, 19.6.2018 г., стр 1.
               
               
                  
                     (6)
                  
                        Делегиран регламент (ЕС) 2019/1122 на Комисията от 12 март 2019 г. за допълване на Директива 2003/87/ЕО на Европейския парламент и на Съвета по отношение на функционирането на Регистъра на ЕС (ОВ L 177, 2.07.2019 г., стр. 3).
                  
               
                  
                     (7)
                  
                        Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета (ОВ L 275, 25.10.2003 г., стр. 32). 
               
               
                  
                     (8)
                  
                        Регламент (ЕС) 2018/842 на Европейския парламент и на Съвета от 30 май 2018 г. за задължителните годишни намаления на емисиите на парникови газове за държавите членки през периода 2021—2030 г., допринасящи за действията в областта на климата в изпълнение на задълженията, поети по Парижкото споразумение, и за изменение на Регламент (ЕС) № 525/2013 (ОВ L 156, 19.6.2018 г., стp. 26).
               
               
                  
                     (9)
                  
                        Регламент (ЕС) 2018/1999 на Европейския парламент и на Съвета от 11 декември 2018 г. относно управлението на Енергийния съюз и на действията в областта на климата, за изменение на регламенти (ЕО) № 663/2009 и (ЕО) № 715/2009 на Европейския парламент и на Съвета, директиви 94/22/ЕО, 98/70/ЕО, 2009/31/ЕО, 2009/73/ЕО, 2010/31/ЕС, 2012/27/ЕС и 2013/30/ЕС на Европейския парламент и на Съвета, директиви 2009/119/ЕО и (ЕС) 2015/652 на Съвета и за отмяна на Регламент (ЕС) № 525/2013 на Европейския парламент и на Съвета (ОВ L 328, 21.12.2018 г., стр. 1).
               
            
      
    ---documentbreak--- 
      
         
         
            
               ПРИЛОЖЕНИЕ I
            
            
               В приложение I към Делегиран регламент (ЕС) 2019/1122, в таблица I-II се добавят следните редове: 
            
            
            
                     
                        Наименование на вида партида
                     
                  
                  
                     
                        Титуляр на партидата
                     
                  
                  
                     
                        Администратор на партидата
                     
                  
                  
                     
                        Брой партиди от този вид
                     
                  
                  
                     
                        ЕГРКЕ
                     
                  
                  
                     
                        Отчетени емисии/
                        отчетени поглъщания
                     
                  
                  
                     
                        ЕСЗ
                     
                  
                  
                     
                        РКВГУГП
                     
                  
               
                     
                        Партида на ЕС за изпълнение на задълженията във връзка със ЗПЗГС
                     
                  
                  
                     
                        ЕС
                     
                  
                  
                     
                        Централният администратор
                     
                  
                  
                     
                        1
                     
                  
                  
                     
                        Не
                     
                  
                  
                     
                        Да
                     
                  
                  
                     
                        Не
                     
                  
                  
                     
                        Не
                     
                  
               
                     
                        Партида на ЕС за анулирани квоти във връзка със ЗПЗГС
                     
                  
                  
                     
                        ЕС
                     
                  
                  
                     
                        Централният администратор
                     
                  
                  
                     
                        1
                     
                  
                  
                     
                        Да
                     
                  
                  
                     
                        Да
                     
                  
                  
                     
                        Да
                     
                  
                  
                     
                        Да
                     
                  
               
                     
                        Партида на ЕС за общите РКВГУГП
                     
                  
                  
                     
                        ЕС
                     
                  
                  
                     
                        Централният администратор
                     
                  
                  
                     
                        1
                     
                  
                  
                     
                        Не
                     
                  
                  
                     
                        Не
                     
                  
                  
                     
                        Не
                     
                  
                  
                     
                        Да
                     
                  
               
                     
                        Партида за изпълнение на задълженията във връзка със ЗПЗГС
                     
                  
                  
                     
                        Държава членка
                     
                  
                  
                     
                        Централният администратор
                     
                  
                  
                     
                        По 1 за всеки от 2-та периода на изпълнение на задълженията за всяка държава членка
                     
                  
                  
                     
                        Да
                     
                  
                  
                     
                        Да
                     
                  
                  
                     
                        Да
                     
                  
                  
                     
                        Да
                     
                  
               
            
               ПРИЛОЖЕНИЕ II
            
            
               Приложение XIII към Делегиран регламент (ЕС) 2019/1122 се изменя, както следва:
            
            
            
               1)В точка II се вмъква следната подточка 7a:
            
            
               „7а.
                     Централният администратор оповестява публично следната информация за всяка партида за изпълнение на задълженията във връзка със ЗПЗГС, като при необходимост я актуализира в срок от 24 часа:
            
            
               1)информация за държавата членка, която е титуляр на партидата;
            
            
               2)състоянието на всяка партида за изпълнение на задълженията във връзка със ЗПЗГС съгласно член 9;
            
            
               3)данните от значение за ЗПЗГС съгласно член 59у;
            
            
               4)салдото по партидите на държавите членки и ЕС за изпълнение на задълженията във връзка със ЗПЗГС съгласно член 59ф; 
            
            
               5)количеството единици за смекчаване от земеползване в партидата за изпълнение на задълженията във връзка със ЗПЗГС на всяка държава членка;
            
            
               6)количеството единици за смекчаване от земеползване в партидата за изпълнение на задълженията във връзка със ЗПЗГС на всяка държава членка, които отговарят на условията за прехвърляне в партидата за изпълнение на задълженията във връзка с РРУ;
            
            
               7)стойността на показателя за съответствие съгласно член 59ща за всяка партида за изпълнение на задълженията във връзка със ЗПЗГС:
            
            
               i)A = съответствие,
            
            
               ii)I = несъответствие;
            
         
         
            
               8)информацията за прехвърлянията на единици за смекчаване от земеползване между партидите за изпълнение на задълженията във връзка със ЗПЗГС съгласно член 59ц и между партидите за изпълнение на задълженията във връзка със ЗПЗГС и партидите за изпълнение на задълженията във връзка с РРУ съгласно членове 59к и 59ч;
            
            
               9)информацията за прехвърлянията на ГРКЕ в съответствие членове 59ч и 59ща между партидите за изпълнение на задълженията във връзка със ЗПЗГС и във връзка с РРУ;
            
            
               10)информацията за прехвърлянията на разпределени управлявани горски площи от партидата на ЕС за общото количество на разпределените управлявани горски площи към партидите за изпълнение на задълженията във връзка със ЗПЗГС на държавите членки;
            
            
               11)следната информация за всяка завършена трансакция:
            
            
               i)име на титуляря на партидата и идентификатор на титуляря на партидата за прехвърлящата партида;
            
            
               ii)име на титуляря на партидата и идентификатор на титуляря на партидата за придобиващата партида;
            
            
               iii)количеството ЕСЗ или РКВГУГП, засегнати от трансакцията; 
            
            
               iv)идентификационен код на трансакцията;
            
            
               v)дата и час на завършване на трансакцията (централноевропейско време);
            
            
               vi)вид на трансакцията.“;
            
            
               1)В точка II се добавя следната подточка 9:
            
            
               „9.
                     Регистърът на ЕС показва и актуализира в реално време в съответната част от своя уебсайт, която е достъпна само за титуляря на партидата за изпълнение на задълженията във връзка със ЗПЗГС, следната информация:
            
            
               1)текущите наличности;
            
            
               2)списък на предложените трансакции, стартирани от съответния титуляр на партида, с включване на следната подробна информация за всяка предложена трансакция:
            
            
               i)елементите по точка 7а, буква к);
            
            
               ii)датата и часът на предлагане на трансакцията (централноевропейско време);
            
            
               iii)текущото състояние на съответната предложена трансакция;
            
            
               iv)всички кодове за отговор, получени в резултат на проверките, направени от Регистъра и от Дневника на ЕС за трансакциите (EUTL);
            
            
               3)списък на ЕСЗ и РКВГУГП, придобити от тази партида в резултат на завършени трансакции, с подробно описание за всяка трансакция на елементите по точка 7а, буква к);
            
            
               4)списък на единиците за смекчаване от земеползване, прехвърлени от тази партида в резултат на завършени трансакции, с подробно описание за всяка трансакция на елементите по точка 7а, буква к).“
            
         
         
            
            
               ПРИЛОЖЕНИЕ III
            
            
            
               „ПРИЛОЖЕНИЕ XIV
            
            
               Максимално количество на разпределените управлявани горски площи на разположение на държавите членки за периода 2021—2030 г.
            
            
            
                     
                        Държава членка
                     
                  
                  
                     
                        Максимално количество на разпределените управлявани горски площи за периода 2021—2030 г. 
                     
                  
               
                     
                        Белгия
                     
                  
                  
                     
                        2200000
                     
                  
               
                     
                        България
                     
                  
                  
                     
                        5600000
                     
                  
               
                     
                        Чешка република
                     
                  
                  
                     
                        3100000
                     
                  
               
                     
                        Дания
                     
                  
                  
                     
                        100000
                     
                  
               
                     
                        Германия
                     
                  
                  
                     
                        27600000
                     
                  
               
                     
                        Естония
                     
                  
                  
                     
                        9800000
                     
                  
               
                     
                        Ирландия
                     
                  
                  
                     
                        200000
                     
                  
               
                     
                        Гърция
                     
                  
                  
                     
                        1000000
                     
                  
               
                     
                        Испания
                     
                  
                  
                     
                        15900000
                     
                  
               
                     
                        Франция
                     
                  
                  
                     
                        61500000
                     
                  
               
                     
                        Хърватия
                     
                  
                  
                     
                        9600000
                     
                  
               
                     
                        Италия
                     
                  
                  
                     
                        14500000
                     
                  
               
                     
                        Кипър
                     
                  
                  
                     
                        30000
                     
                  
               
                     
                        Латвия
                     
                  
                  
                     
                        25600000
                     
                  
               
                     
                        Литва
                     
                  
                  
                     
                        3400000
                     
                  
               
                     
                        Люксембург
                     
                  
                  
                     
                        300000
                     
                  
               
                     
                        Унгария
                     
                  
                  
                     
                        900000
                     
                  
               
                     
                        Малта
                     
                  
                  
                     
                        0
                     
                  
               
                     
                        Нидерландия
                     
                  
                  
                     
                        300000
                     
                  
               
                     
                        Австрия
                     
                  
                  
                     
                        17100000
                     
                  
               
                     
                        Полша
                     
                  
                  
                     
                        22500000
                     
                  
               
                     
                        Португалия
                     
                  
                  
                     
                        6200000
                     
                  
               
                     
                        Румъния
                     
                  
                  
                     
                        13400000
                     
                  
               
                     
                        Словения
                     
                  
                  
                     
                        17200000
                     
                  
               
                     
                        Словакия
                     
                  
                  
                     
                        6500000
                     
                  
               
                     
                        Финландия 
                     
                  
                  
                     
                        54100000
                     
                  
               
                     
                        Швеция
                     
                  
                  
                     
                        47500000
                     
                  
               
                     
                        Обединено кралство
                     
                  
                  
                     
                        3300000“